Politiet i København måtte lørdag eftermiddag rykke ud til en noget anderledes opgave.

Midt på Torvegade på Christianshavn havde en svanefamilie nemlig valgt at slå sig ned og spærrede dermed trafikken totalt.

Den stolte svanemor havde tilsyneladende valgt at ignorere bilerne og lå henslængt midt på vejen, omgivet af sine mange unger. Ved siden af trippede den stolte svanefar rundt og sørgede for, at ingen biler kunne passere.

For at få gang i trafikken igen måtte en betjent derfor assistere den lille familie og hjælpe dem trygt over vejen på mere sikker grund.

- Det er bestemt ikke hverdagskost, at vi hjælper svaner over vejen, men vi gør det gerne, når vi har tid, beretter vagtchefen ved Københavns Politi Henrik Olesen til Ekstra Bladet.

Han opfordrer dog landets trafikanter til at vise hensyn, hvis de skulle komme ud for en lignende hændelse.

- Og så må man da gerne hjælpe dem over vejen. Svaner er ikke så farlige, som man siger, pointerer han.